‘Bridgerton’ laat weer TV-rekords spatSimone Ashley en Jonathan Bailey as Kate en Anthony in ‘Bridgerton 2’. (Foto: IMDb) Netflix se Bridgerton 2 het pas weer televisierekords laat spat as reeks op die Engelse televisielys wat die meeste gekyk is binne die bestek van ŉ week. Die Regency-era-romanse het altesaam 251,75 miljoen ure aan kykgenot verskaf in die eerste week wat dit uitgereik is, naamlik van 28 Maart tot 3 April. Dit is ook in die top-tien in 93 lande. Bridgerton is geskoei op die romansereeks met dieselfde titel deur Julia Quinn en is vervaardig vir Netflix deur die bekroonde Grey’s Anatomy-vervaardiger Shonda Rhimes se maatskappy, Shondaland. Chris van Dusen het die reeks geskep. Die verhaal speel af in Londen in die vroeë 19de eeu en sentreer om die stormagtige liefdeslewens van die magtige Bridgerton-familie: Violet, adellike burggravin Bridgerton; haar vier seuns, Anthony, Benedict, Colin en Gregory; en haar vier dogters, Daphne, Eloise, Francesca en Hyacinth. Die Featheringtons, wat bestaan uit Portia, lady Featherington; haar man, die baron; hulle drie dogters, Philippa, Prudence and Penelope; en hulle niggie Marina Thompson, speel ook ŉ prominente rol in hierdie drama. Die eerste seisoen het hoofsaaklik op die liefdeslewe van Daphne, vertolk deur Phoebe Dynevor, gefokus, terwyl die tweede seisoen op die oudste broer, Anthony, s’n fokus. Die rol van Anthony word deur Jonathan Bailey gespeel. Netflix se ‘Bridgerton 2’ het pas weer televisierekords laat spat as reeks op die Engelse televisielys wat die meeste gekyk is binne die bestek van ŉ week. (Foto: IMDb) Anthony is op soek na ŉ gepaste bruid om sy burggravin te word. Sy planne om trou aan dié seisoen se gunsteling te beloof word egter in die wiele gery deur haar suster, Kate (Simone Ashley). Die spanning tussen Kate en Anthony dui later daarop dat hulle inderwaarheid aangetrokke tot mekaar is. Die eerste seisoen van die Shondaland-reeks het ook intussen teruggekeer na die top van die Netflix-lyste nadat dit vroeg in 2021 ook televisierekords laat spat het. Dit is tans in die tweede plek op die ranglys. Die nuwe kosprogram, Is it cake?, is in die derde plek. Die Koreaanse treffer Squid Game bly egter die Netflix-program wat die meeste gekyk is binne die bestek van sewe dae. Dit het altesaam 571,76 miljoen ure aan kykgenot in die eerste week van September verlede jaar verskaf. Bykomende bronne: Forbes, Deadline